KOMMISSIONENS ARBEJDSPROGRAM FOR 1996 KOM(95) 512 endelig udg.

(96/C 282/02)

INDHOLD

Side

INDLEDNING . 5

1. INDSATS TIL FORDEL FOR BESKÆFTIGELSEN OG SOLIDARITETEN . 6

1.1. Beskæftigelsesstrategi . 6

1.2. Social- og arbejdsmarkedspolitik . 6

1.3. Samhørigheds- og regionalpolitik . 7

1.4. Undervisning og uddannelse . 7

2. FORBEREDELSE AF DEN ØKONOMISKE OG MONETÆRE UNION . 7

2.1. Multilateral overvågning og konvergens . 7

2.2. Forberedelse af den fælles mønt . 7

3. UDNYTTELSE AF UNIONENS POTENTIALE . 8

3.1. Færdiggørelse og styrkelse af det indre marked . 8

3.2. Fremtidsorienterede sektorer . 8

- Informationssamfundet og den audiovisuelle sektor

- Forskning og teknologisk udvikling

- Bioteknologi

3.3. Infrastrukturer og transport . 9

- Transeuropæiske net

- Transport

3.4. Mere effektive fællesskabspolitikker . 10

- Industriens konkurrenceevne og innovation

- Små og mellemstore virksomheder

- Landbrug og fiskeri

- Energi

- Miljøkvalitet

- Forbrugerpolitik

4. FORBEREDELSE AF EN UDVIDELSE AF UNIONEN . 11

5. STYRKELSE AF UNIONENS FORHOLD TIL OMVERDENEN . 12

5.1. Forbindelser med tredjelande . 12

5.2. Handelspolitik . 13

5.3. Den fælles udenrigs- og sikkerhedspolitik (FUSP) . 14

5.4. Humanitær nødhjælp . 14

Side

6. FREMSKRIDT PÅ OMRÅDET FOR RETLIGE OG INDRE ANLIGGENDER . 14

7. EFFEKTIV FORVALTNING AF FÆLLESSKABSANLIGGENDER . 14

7.1. Åbenhed, information og subsidiaritet . 14

7.2. Forbedring af Unionens forvaltning . 15

BILAG

- Oversigt over foreslåede foranstaltninger

- Detaljeret fortegnelse over de foreslåede foranstaltninger

INDLEDNING

Arbejdsprogrammet for 1996 er udarbejdet på grundlag af de retningslinjer for de næste fem år, som Kommissionens formand, Jacques Santer, redegjorde for over for Parlamentet umiddelbart efter, at Kommissionen var blevet indsat.

Der er fire hovedområder.

For det første beskæftigelsen: På trods af det generelle opsving i Unionens økonomi, er arbejdsløsheden uændret. Man er altså i 1996 nødt til med fuld styrke at fortsætte bestræbelserne på at bekæmpe arbejdsløsheden.

Virkeliggørelsen af Den Økonomiske og Monetære Union, hvis mål er en fælles mønt, er en af dette årtis store udfordringer. I traktaten er der fastsat en tidsplan. Kommissionen vil i overensstemmelse hermed fremsætte de forslag, som er nødvendige for, at fristerne og de fastsatte bestemmelser overholdes.

For det tredje drejer det sig om at udnytte alle de muligheder, som det indre marked frembyder. Det indre marked er den drivkraft, som gør det muligt for Unionen at lægge kraft og overbevisning bag sine handlinger og fremskridt. Vi rører her ved en af forudsætningerne for at forbedre de europæiske virksomheders konkurrenceevne, som bør være et mål for Kommissionen og de offentlige myndigheder i Den Europæiske Union samt for virksomhederne selv. Der er uanede muligheder i et stort marked uden indre grænser bestående af 15 lande. Europa bør gribe denne chance og udnytte den i praksis.

Endelig vil Kommissionen ved hjælp af en samlet approach fortsætte med at udvikle Unionens eksterne forbindelser. Udgangspunktet vil være de retningslinjer, som blev udstukket på Det Europæiske Råd i Cannes, hvor det desuden klart kom til udtryk, hvilke regionale områder der skal prioriteres i forholdet til tredjelande, samt hvor store finansielle midler Unionen vil kunne regne med i de kommende år.

De nævnte hovedområder er indbyrdes forbundet. Uden en fælles mønt risikerer vi, at det indre marked ikke kommer til at fungere fuldstændigt, og endog at der med tiden vil blive sat spørgsmålstegn ved det. Og hvis man ikke fortsætter integrationen af det indre marked, vil man kun vanskeligt kunne forestille sig et fald i arbejdsløsheden. Alt hænger sammen. Dette er grunden til, at Kommissionen foreslår en samlet approach til de mange problemer, som Unionen står over for.

I 1996 skal den regeringskonference, der er fastsat i traktaten om Den Europæiske Union, starte. På konferencen skal EU-institutionerne tages op til revision. Resultatet vil være af afgørende betydning for Unionens fremtid og den kommende udvidelse. Kommissionen udarbejder en udtalelse herom.

Kommissionens mål i 1996 er at skabe flere arbejdspladser og at få Fællesskabets solidaritetsmekanismer til at fungere til fordel for alle, at forberede Den Økonomiske og Monetære Union, navnlig overgangen til den fælles mønt, at sikre, at man får det forventede udbytte af det indre marked, at forberede en ny udvidelse, at styrke Unionens forhold til omverdenen, at gøre fremskridt på området for retlige og indre anliggender, at sikre en effektiv forvaltning af Fællesskabets aktiviteter og endelig at sikre, at alle disse foranstaltninger kommer de enkelte EU-borgere til gode. Men man vil kun kunne nå alle disse mål, hvis alle hjælper til.

1. INDSATS TIL FORDEL FOR BESKÆFTIGELSEN OG SOLIDARITETEN

Større beskæftigelse er stadig et af de højest prioriterede områder. De nationale foranstaltninger er ganske vist de vigtigste, men de overordnede europæiske retningslinjer, som Kommissionen har anvist, og som Det Europæiske Råd har godkendt, er et effektivt redskab, som man bør benytte. De vigtigste elementer i denne approach blev gennemgået i Kommissionens beskæftigelsesrapport fra oktober 1995. Unionen bør derfor i 1996 ikke blot fortsætte, men også udvide sine bestræbelser på at sikre økonomisk vækst og øge jobskabelsen.

1.1. Beskæftigelsesstrategi

Den økonomiske vækst vil ikke i sig selv være nok til at sænke arbejdsløshedsprocenten, selv under de nuværende forhold, hvor udsigterne er gode. Dette er grunden til, at man bør supplere den makroøkonomiske politik, som har til formål at opretholde en stærk vækst, med en række strukturforanstaltninger og en bedre tilrettelæggelse af arbejdsmarkedet. Kommissionen overvåger, at der nøje tages hensyn hertil, bl.a. i medlemsstaternes beskæftigelsesprogrammer og i forbindelse med gennemførelsen af de aktioner, som finansieres af strukturfondene og Samhørighedsfonden.

Kommissionen vil i 1996 fremlægge en række rapporter om udviklingen i beskæftigelsen og beskæftigelsesordningerne i Unionen med udgangspunkt i de flerårige nationale programmer, som er blevet udarbejdet på grundlag af Det Europæiske Råds beslutninger i Essen. Den vil gøre alt, hvad der står i dens magt for at konsolidere de allerede eksisterende redskaber og således herigennem bidrage til øget jobskabelse og en bedre tilrettelæggelse af arbejdsmarkedet.

De små og mellemstore virksomheder (SMV) indtager en vigtig plads i jobskabelsessammenhæng. Kommissionen vil fremsætte en række forslag på grundlag af 1995-rapporten om de små og mellemstore virksomheder, som skal behandles på Det Europæiske Råd i Madrid.

I bestræbelserne på at fremme beskæftigelsen inddrages en lang række fællesskabspolitikker (jf. kapitel 3 nedenfor). Det er Kommissionens hensigt at tillægge de beskæftigelsesfremmende foranstaltninger i 1996 en særlig vægt, så resultatet bliver flere arbejdspladser.

I sine bestræbelser på at fremme beskæftigelsen vil Kommissionen indgå i et tæt samarbejde med arbejdsmarkedets parter og arbejde for en udvidelse af den sociale dialog på europæisk plan. Det Stående Udvalg for Beskæftigelse kommer til at spille en afgørende rolle i denne sammenhæng.

1.2. Social- og arbejdsmarkedspolitik

Kommissionen ajourfører det sociale handlingsprogram, der blev vedtaget i 1995, og vil i denne forbindelse udstikke retningslinjerne for sit kommende arbejde. På det arbejdsretlige område vil indsatsen komme til at dreje sig om individuel afskedigelse samt informering og høring af arbejdstagerne i de nationale virksomheder. Aktiviteterne i forbindelse med det fjerde handlingsprogram vedrørende sundhed og sikkerhed på arbejdspladsen vil blive fortsat.

Kommissionen vil tage initiativ til nogle overvejelser om, hvordan den sociale dialog skal udvikle sig. Formålet er at sikre, at arbejdsmarkedets parter i højere grad inddrages i dens arbejde. Høringen af arbejdsmarkedets parter vil omfatte: forening af familie- og arbejdsliv, kønsdiskriminering (bevisbyrde), fleksible arbejdstider og jobsikkerhed.

Der vil blive lagt særlig vægt på spørgsmålet om racisme og fri bevægelighed for arbejdstagere fra tredjelande, som opholder sig lovligt i en medlemsstat, samt reduktion af antallet af udstødte.

Med hensyn til ligestillingen mellem kønnene vil Kommissionen fortsætte sit arbejde i henhold til det program, som blev fremlagt i 1995. Dette program tjener desuden som referenceramme for bestræbelserne på at integrere ligestillingen i de relevante politikker og programmer, som gennemføres af medlemsstaterne og Fællesskabet.

Som led i arbejdet med at forbedre EU-borgernes sundhed vil der blive iværksat et handlingsprogram om sygdomme forårsaget af forurening og et andet om ulykker.

1.3. Samhørigheds- og regionalpolitik

Den økonomiske og sociale samhørighed er et af de grundliggende mål. Uden denne samhørighed ville både Den Økonomiske og Monetære Union og det indre marked blive bragt i fare. Kommissionen fremlægger i årets løb den første rapport om, hvor langt man er nået i gennemførelsen af den økonomiske og sociale samhørighed.

Samtidig med at partnerskabet med regionerne og arbejdsmarkedets parter styrkes, vil Kommissionen sikre, at strukturfondenes og Samhørighedsfondens midler udnyttes bedre.

Den vil desuden undersøge, hvordan gennemførelsen af Rådets henstillinger om underskuddene på de offentlige budgetter vil indvirke på Samhørighedsfonden.

Kommissionen vil udarbejde en liste over regioner under industriel omstilling gældende for perioden 1997-1999. Samtidig hermed foretages en vejledende fordeling af midlerne mellem disse regioner, og der udarbejdes nogle udviklingsprogrammer for regionerne.

Endelig vil Kommissionen tage de nye retningslinjer i brug gældende for dels internt og eksternt interregionalt samarbejde, dels fysisk planlægning og byplanlægning.

1.4. Undervisning og uddannelse

I forbindelse med de foranstaltninger, der i 1996 vil blive gennemført i forlængelse af hvidbogen om livslang uddannelse, vil der især blive lagt vægt på betydningen for beskæftigelsen og den sociale marginalisering. Det er hensigten, at foranstaltningerne skal munde ud i nogle konkrete forslag. Disse foranstaltninger og den heraf følgende debat falder meget heldigt sammen med indledningen af det europæiske år for 1996, hvis emne er livslang uddannelse.

2. FORBEREDELSE AF DEN ØKONOMISKE OG MONETÆRE UNION

Et af Fællesskabets hovedmål bør være at skabe de økonomiske forhold, som er nødvendige for, at man kan gå over til den tredje fase i ØMU'en under overholdelse af den tidsplan, der er fastsat i traktaten. De to vigtigste forudsætninger for, at dette lykkes, er:

- at der opnås den nødvendige konvergens mellem medlemsstaternes økonomier

- at ØMU'ens tredje fase og indførelsen af den fælles mønt forberedes i tide.

2.1. Multilateral overvågning og konvergens

Traktaten fastsætter procedurerne i forbindelse med den multilaterale overvågning, hvorunder der tages udgangspunkt i de overordnede økonomiske retningslinjer og medlemsstaternes konvergensprogrammer. Hvis målet skal nås, er det et ufravigeligt krav, at procedurerne om uforholdsmæssigt store underskud, som er beskrevet i artikel 104 C, overholdes nøje. Kommissionen opfylder på dette område omhyggeligt sine forpligtelser i henhold til traktaten.

2.2. Forberedelse af den fælles mønt

I analysen af de forskellige problemer, der er forbundet med den tekniske overgang til den tredje fase og indførelsen af den fælles mønt, blev der i 1995 gjort et stort fremskridt med udgivelsen af Kommissionens grønbog om dette emne.

På Det Europæiske Råd i Madrid skal der træffes beslutning om, hvilket scenario der skal følges ved indførelsen af den fælles mønt, og det vil herefter være muligt at fastsætte en tidsplan, som er en nødvendig forudsætning for en detaljeret teknisk planlægning. Kommissionen fortsætter de øvrige indledende arbejder af teknisk art i tæt samarbejde med Det Europæiske Monetære Institut, medlemsstaterne og alle andre berørte parter.

En af de store opgaver vil være at orientere den brede offentlighed om indførelsen af den fælles mønt, at forklare, hvori denne opgave består, og på objektiv vis informere om fordele og vanskeligheder ved denne operation, som er så omfattende, at der ikke er noget fortilfælde. Kommissionen vil i januar 1996 afholde en rundbordsdiskussion med deltagelse fra alle de samfundskredse, som er berørt, med det formål at få fastlagt en strategi for dette informationsarbejde.

3. UDNYTTELSE AF UNIONENS POTENTIALE

Unionen har stadig et stort udviklingspotentiale. Men den er endnu ikke i stand til at udnytte alle mulighederne.

3.1. Færdiggørelse og styrkelse af det indre marked

En fuldstændig gennemførelse af det indre marked er en vigtig forudsætning for økonomisk vækst med henblik på sikring af en stærk og jobskabende økonomi. Det er nødvendigt at skabe nogle retlige og administrative rammer, som tjener borgernes og virksomhedernes interesser, både på fællesskabs- og medlemsstatsniveau.

Kommissionen arbejder beslutsomt på at fjerne de handelshindringer, der endnu er tilbage, og tilstræber, at der ikke opstår nye.

Målet er en generel anvendelse af princippet om gensidig anerkendelse. En række forsigtighedsregler gældende for finanssektoren bør ajourføres, og det bør foreslås, at de udvides til også at omfatte bl.a. finanssammenslutninger. Der vil blive fremsat forslag om beskyttelse af pluralismen i medierne. På skatte- og afgiftsområdet vil Kommissionen fortsætte sit arbejde med at færdiggøre nogle forslag om den endelige momsordning.

Nøje overholdelse af de gældende bestemmelser vil fortsat være en af de vigtigste opgaver. Kommissionen tilser ikke blot, at medlemsstaterne gennemfører fællesskabslovgivningen korrekt, men også om gennemførelsen er af en sådan kvalitet, at bestemmelserne bliver fuldt effektive. Med hensyn til kontrollen med fællesskabsrettens gennemførelse har den desuden til hensigt at gøre procedurerne mere effektive og hurtigere inden for alle sektorer.

3.2. Fremtidsorienterede sektorer

I 1996 har Kommissionen til hensigt i vid udstrækning at koncentrere sig om de fremtidige muligheder, hvorved man samtidig sikrer, at det nuværende Fællesskab ikke dømmes til nedgang.

Informationssamfundet og den audiovisuelle sektor

En hurtig og vellykket overgang til et samfund, hvor alle har adgang til informationer, er en garant for Fællesskabet for fornyet dynamik, kreativitet og økonomisk vækst.

Blandt de vigtigste initiativer på telekommunikationsområdet i 1996 kan nævnes harmonisering af vilkårene for adgang til taletelefoni på almindelige konkurrencevilkår, personlige kommunikationstjenester pr. satellit, de finansielle aspekter af forsyningspligt samt de lovgivningsmæssige aspekter af de nye tjenester. Angående tilpasningen af lovgivningen til de nye tjenester vil der blive fremsat forslag om bestemmelser om intellektuel ejendomsret og datasikkerhed. Anvendelsen af konkurrencereglerne sikrer, at der i denne sektor opretholdes et dynamisk marked. Kommissionen undersøger, om informationssamfundet kan bidrage til yderligere arbejdspladser inden for tjenesteydelsessektoren, og den undersøger, om der findes hindringer (juridiske, lovgivningsmæssige, markedsmæssige osv.) og tager i så fald skridt til at fjerne dem.

På det audiovisuelle område vil der blive udarbejdet en grønbog om de nye tjenester. I grønbogen vil der især blive lagt vægt på, hvilke midler der vil fremme deres udvikling og øge den kulturelle og sproglige forskelligartethed. Der vil samtidig blive set på, hvilke konsekvenser denne udvikling vil have for beskyttelsen af de almene interesser.

Kommissionen har til hensigt at udarbejde en grønbog om de arbejdsmarkedsmæssige og samfundsmæssige aspekter af informationssamfundet. Grønbogen vil blive baseret på rapporten fra den gruppe af uafhængige eksperter, der blev nedsat i begyndelsen af året. Der vil blive udarbejdet en særlig grønbog om uddannelse, som er et af de vigtigste områder i forbindelse med informationssamfundet.

Kommissionen vil med udgangspunkt i konklusionerne fra G-7 topmødet i Bruxelles fortsætte samarbejdet med de eksterne partnere, herunder både de industrialiserede lande og udviklingslandene samt overgangslandene i især Central- og Østeuropa og Middelhavsområdet. Den vil aktivt støtte den konference om informationssamfundet og udviklingslandene, som skal afholdes i Sydafrika.

Forskning og teknologisk udvikling

Inden for forskning og teknologisk udvikling (FTU) vil der på syv højt prioriterede områder blive gjort en fornyet indsats ved hjælp af task forcene for forskning og industri for at koordinere Fællesskabets og medlemsstaternes politikker. Det drejer sig om fremtidens bil, multimedieundervisningsprogrammer, den nye generations fly, fremtidens tog, kombineret transport, fremtidens maritime systemer og vaccine mod virussygdomme. Desuden planlægges det at oprette en task force om vandmiljøteknologi. Herudover er det Kommissionens plan at fortsætte arbejdet med at gennemgå lovgivningen på det bioteknologiske område. Kommissionen vil fremsætte forslag om det femte rammeprogram, efter at den i 1995 fremsatte forslag om, hvordan det finansielle supplement til det fjerde FTU-rammeprogram skulle anvendes.

Bioteknologi

Den moderne bioteknologi er forbundet med store innovations- og vækstmuligheder inden for en række industri- og landbrugsområder samt inden for miljøhygiejne. Bestræbelserne på at forbedre konkurrenceevnen på dette område vil blive fortsat, samtidig med at der sikres et højt beskyttelsesniveau for menneskets sundhed og for miljøet. Med henblik herpå vil lovgivningen regelmæssigt blive taget op til revision i lyset af de videnskabelige og tekniske fremskridt. Herudover vil der blive ydet F& U- og innovationsstøtte (især i de små og mellemstore virksomheder).

3.3. Infrastrukturer og transport

Transeuropæiske net

Udviklingen af de transeuropæiske net øger Unionens økonomiske formåen og dens sammenhæng. Det er imidlertid de økonomiske aktører og medlemsstaterne, der har det største ansvar for etableringen af nettene. Kommissionen vil dog også fremover fungere som katalysator.

Kommissionens indsats vil i 1996 blive koncentreret om gennemførelsen af projekter af fælles interesse i overensstemmelse med retningslinjerne for transport, energi og telekommunikation og under overholdelse af bestemmelserne i den finansforordning, der i 1995 blev vedtaget for de transeuropæiske net. Der er ved at blive foretaget en særlig vurdering af, hvordan disse projekter indvirker på miljøet.

Kommissionen vil fortsat bestræbe sig på at gøre det lettere at indgå partnerskaber mellem den offentlige og den private sektor i forbindelse med finansiering samt udarbejdelse og gennemførelse af denne form for projekter. På Det Europæiske Råd i december 1996 vil Kommissionen fremlægge den årlige beretning om gennemførelsen af de transeuropæiske net.

Transport

Arbejdet med at gennemføre handlingsprogrammet for den fælles transportpolitik (1995-2000) vil blive fortsat. Der vil blive fremsat forslag om flytrafik (lufthavnsafgifter, passagerrettigheder og fordeling af ankomst- og afgangstider), søtransport (autorisationsordning for ibrugtagning af færger) og landevejstransport (vejafgifter). Grønbogen om passagerbefordring (borgernes net) og hvidbogen om flytransportkontrol samt søtransportstrategien fører frem til en række konkrete initiativer på de pågældende områder, bl.a. vedrørende sikkerhed. Med hensyn til miljøaspektet af transportområdet vil der i forlængelse af den grønbog om »internaliseringen« af de eksterne transportomkostninger, som forventes vedtaget i slutningen af 1995, kunne tages en række nye initiativer. Den sociale dialog vil blive fortsat med det formål at forbedre arbejdsvilkårene. På internationalt plan vil Kommissionens aktiviteter især være koncentreret om forbindelserne til de lande, der ansøger om optagelse.

3.4. Mere effektive fællesskabspolitikker

Industriens konkurrenceevne og innovation

Kommissionen vil fremsætte forslag om en række konkrete foranstaltninger med det formål at forbedre konkurrenceevnen inden for følgende sektorer: tekstil, forretningsservice, kemi, genbrug, forsvar og maritim industri samt på området for multimedieprogrammer. Foranstaltningerne omfatter især internationalt samarbejde. Herudover vil Kommissionen fremlægge den første rapport om EU-industriens konkurrenceevne. Der vil i rapporten blive taget hensyn til arbejdet i den rådgivende gruppe om konkurrenceevnen (Ciampi-gruppen).

Efter vedtagelsen af grønbogen om innovation vil der blive udarbejdet en handlingsplan indeholdende en række konkrete foranstaltninger.

Små og mellemstore virksomheder

Det flerårige program (1997-2000) for små og mellemstore virksomheder, der vil blive fremlagt i 1996, omfatter en lang række støtteforanstaltninger til fordel for disse virksomheder vedrørende finansiering, information, tværnationalt samarbejde, forbedring af forvaltningen og tilpasning til de strukturelle ændringer.

Landbrug og fiskeri

Hvad angår de fælles markedsordninger, vil der i Kommissionens arbejde især blive lagt vægt på udarbejdelsen af forslag om ændring af den fælles markedsordning for tobak og olivenolie.

Med hensyn til veterinær- og plantesundhedsområdet planlægger Kommissionen at tage initiativ til en række forenklinger af lovbestemmelserne, idet man ønsker at gøre de nuværende bestemmelser mere gennemskuelige. Der vil desuden blive taget hensyn til, at det indre marked er ved at blive færdiggjort.

Kommissionen vil afholde en EU-konference om udviklingen i landdistrikter med det formål at gøre status midtvejs i gennemførelsen af programmerne på dette område og at udstikke nogle retningslinjer for den kommende tid.

Den reform af den fælles fiskeripolitik, der blev påbegyndt i 1991, vil blive fortsat i 1996. Det vil bl.a. ske ved, at man i forbindelse med forberedelsen af de flerårige udviklingsprogrammer for 1997-1999 vil sikre, at der sker en tilnærmelse mellem fiskerflådernes struktur og bevaringen af ressourcerne. Der vil desuden i 1996 blive lagt vægt på større overensstemmelse mellem en række af de tekniske foranstaltninger, der gælder for fællesskabsfiskeriet, og der vil blive lagt større vægt på den rolle, som fiskeriet spiller for det økologiske system i havet.

På internationalt plan tilstræber Kommissionen, at den seneste udvikling på havretsområdet følges op (New York-konferencen og Kreta-konferencen om Middelhavet, FAO's adfærdskodeks for et ansvarligt fiskeri), og den vil foretage en tilbundsgående analyse af, hvordan de eksterne forbindelser for fremtiden vil forme sig på fiskeriområdet, herunder både i bilateral og multilateral sammenhæng.

Energi

Kommissionen fortsætter sine bestræbelser på at åbne energisektoren for konkurrence og lægger i den forbindelse stor vægt på en dialog mellem forbruger og producent. Der er planlagt en række harmoniseringsforanstaltninger, som skal sikre, at det indre marked for elektricitet og naturgas fungerer efter hensigten. På grundlag af hvidbogen om energipolitikken vil der blive fremsat en række forslag om en rationel energiudnyttelse (Altener-programmet om vedvarende energi) og om de nye energiteknikker. Der vil desuden blive gjort en indsats for at sikre forsyningssikkerhed. Med hensyn til atomkraft har Kommissionen i 1996 til hensigt at indgå samarbejdsaftaler med SNG-landene og at forhandle om indgåelse af aftaler med Canada og Argentina.

Miljøkvalitet

I forbindelse med gennemgangen af det femte handlingsprogram vedrørende miljøspørgsmål og en bæredygtig udvikling vil det blive fastlagt, hvilke foranstaltninger der skal prioriteres med henblik på at nå et højere miljøbeskyttelsesniveau. Dette er et område, som Unionens borgere er særlig opmærksomme på.

I 1996 vil Kommissionen koncentrere sig om de således prioriterede områder, herunder gennemførelse af fællesskabslovgivningen og anvendelse af andre former for instrumenter, f.eks. af økonomisk art. Der vil især blive lagt vægt på, at miljøaspektet inddrages i de andre politikker. Kommissionen vil fortsætte med at styrke miljøbeskyttelsesniveauet i hele Unionen, også efter dens udvidelse.

Der vil blive iværksat en række foranstaltninger inden for bestemte sektorer, såsom affaldshåndtering, forvaltning af vandressourcerne, luftkvalitet, støjreduktion og gennemførelse af direktivet om integreret forureningskontrol.

Aktiviteterne på området for nuklear sikkerhed vil blive fortsat, bl.a. med det formål at forbedre situationen i Central- og Østeuropa og SNG-landene.

Eksternt bør Unionen i endnu højere grad gennem det internationale samarbejde stadfæste sin betydning som ledende kraft i miljøbeskyttelsessammenhæng. Der vil blive taget udgangspunkt i de forpligtelser, som blev indgået på topmødet i Rio. Der skal således træffes en række foranstaltninger i forlængelse af konventionen om klimaændringer, Montreal-protokollen om stoffer, der nedbryder ozonlaget, og konventionen om biologisk diversitet. Der vil herudover blive foretaget en tilbundsgående undersøgelse af de central- og østeuropæiske landes nuværende miljølovgivning.

Forbrugerpolitik

I forbindelse med gennemførelsen af det prioriterede forbrugerpolitiske program vil der især blive lagt vægt på finansielle tjenesteydelser. Der vil fortsat blive gjort en aktiv indsats for at integrere forbrugerdimensionen i de øvrige fællesskabspolitikker. Kommissionen vil bl.a. tage hensyn til forbrugerinteresserne i forbindelse med liberaliseringen af de vigtigste almennyttige tjenesteydelser.

4. FORBEREDELSE AF EN UDVIDELSE AF UNIONEN

På Det Europæiske Råd i Essen fastlagde stats- og regeringscheferne en strategi for perioden forud for tiltrædelsen af de central- og østeuropæiske lande, som har indgået en Europaaftale med Unionen. På Det Europæiske Råd i Cannes gav Unionen endnu en gang meget klart udtryk for, at den forpligter sig til at arbejde for en tiltrædelse af de central- og østeuropæiske lande, og det blev bekræftet, at optagelsesforhandlingerne med Malta og Cypern indledes seks måneder efter afslutningen af regeringskonferencen i 1996 under hensyntagen til resultaterne heraf.

På regeringskonferencen skal det sikres, at Unionen institutionelt er i stand til at klare de kommende udvidelser. Unionen bør forberede sig på samtlige aktivitetsområder. Kommissionens rapport om, hvilken virkning optagelsen af de central- og østeuropæiske lande vil have på Unionens nuværende politikker, og om hvordan politikkerne vil udvikle sig, vil sammen med konklusionerne fra Det Europæiske Råd i Madrid, hvor rapporten fremlægges, danne grundlag for Kommissionens arbejde på dette område.

I sit arbejde vedrørende de central- og østeuropæiske lande følger Kommissionen den fastlagte strategi for perioden forud for optagelsen, og den vil hovedsagelig tage udgangspunkt i hvidbogen om de associerede landes forberedelse på at blive integreret i det indre marked.

Kommissionens mål er at koordinere den tekniske bistand og at følge og lette gennemførelsen af henstillingerne i hvidbogen.

De associerede lande står selv for udarbejdelsen og gennemførelsen af deres egne forberedelsesprogrammer, idet de selv fastsætter, hvilke områder der skal prioriteres.

5. STYRKELSE AF UNIONENS FORHOLD TIL OMVERDENEN

Samtidig med at lande verden over i stadig højere grad slutter sig sammen i regionale konstruktioner som f.eks. NAFTA, Mercosur, Den Vestafrikanske Økonomiske og Monetære Union, og ASEAN's og APEC's betydning stiger, vil Kommissionen inden for rammerne af sine beføjelser bestræbe sig på så vidt muligt at fremme den »åbne regionalisme«, som Den Europæiske Union er baseret på. Kommissionen vil fortsat være aktiv på multilateralt plan og bl.a. deltage i de af FN foreslåede konferencer (UNCTAD IX, HABITAT II osv.) inden for rammerne af sine beføjelser. På det generelle plan har Kommissionen til hensigt at udarbejde et forslag til en overordnet definition af Fællesskabets interesser i forhold til omverdenen, og den vil desuden fremsætte forslag om, hvordan man politisk bedst tjener Fællesskabets interesser. Samtidig vil den opstille en samlet oversigt over, hvilke mål der skal nås, og hvilke områder der skal prioriteres.

Af hensyn til en så stor sammenhæng som muligt i dens bestræbelser på at forsvare Unionens interesser over for omverdenen vil Kommissionen benytte sig af de instrumenter, den har til sin rådighed i henhold til den første og anden søjle i traktaten.

5.1. Forbindelser med tredjelande

Kommissionen bestræber sig til stadighed på at udvikle Unionens eksterne forbindelser ud fra et ønske om at bidrage til fred og sikre overholdelsen af de demokratiske principper og menneskerettighederne.

Med henblik på Central- og Østeuropa fortsætter Kommissionen arbejdet med at udvikle PHARE-programmet. Formålet er at støtte de nødvendige økonomiske og politiske reformer og at fremme investeringerne, som disse lande i høj grad er afhængige af, bl.a. på infrastrukturområdet.

Kommissionen støtter initiativerne med henblik på at uddybe den økonomiske og politiske integration i Østersøområdet.

En række handels- og samarbejdsaftaler med Kroatien og Den Tidligere Jugoslaviske Republik Makedonien og en foreløbig aftale med Slovenien er for øjeblikket enten til forhandling eller på anden måde under forberedelse.

Hvad angår Rusland og de øvrige lande i Samfundet af Uafhængige Stater (SNG), er målet at indgå samarbejds- og partnerskabsaftaler med en række af disse lande, hvilket dog forudsætter, at de overholder de demokratiske principper og menneskerettighederne. I forbindelserne til disse lande indgår bl.a. en politisk dialog, handelsforbindelser og indførelsen af samarbejdsredskaber. TACIS-programmet er vedtaget med henblik på at fremme denne proces.

Parallelt hermed yder Kommissionen allerede fødevarehjælp til en række lande, bl.a. i Kaukasien.

Det er Kommissionens hensigt at skabe et velstående og stabilt område dækkende Unionen og landene i Middelhavsområdet. Også i denne forbindelse er der en række økonomiske og politiske aspekter, der skal tages hensyn til. Der skal forhandles om indgåelse af associeringsaftaler med de pågældende lande.

Kommissionen gennemfører den handlingsplan, som det bliver besluttet at gennemføre efter Barcelona-konferencen. Bestræbelserne på at udvikle det økonomiske samarbejde med Golfstaternes Økonomiske Råd vil ligeledes blive fortsat.

Unionens vægtning af forbindelserne til de nærmeste nabolande må ikke fjerne opmærksomheden fra de transatlantiske forbindelser. Det arbejde, der blev startet i 1995, vil blive fortsat på grundlag af den handlingsplan, der vedtages på Det Europæiske Råd i Madrid.

Kommissionen ser med tilfredshed på den aftale, der er indgået mellem Unionen og Mercosur. Foranstaltningerne vedrørende Latinamerika vil blive fastlagt på grundlag af meddelelsen om »et nyt partnerskab mellem Den Europæiske Union og Latinamerika«. Der vil desuden fortsat blive forhandlet med Mexico og Chile om indgåelse af en ambitiøs aftale, der især skal dreje sig om handel. Kommissionen vil desuden fremsætte nogle forslag om en ajourføring af Unionens politiske og økonomiske dialog med Mellemamerika. Der vil i denne forbindelse især blive lagt vægt på at finde frem til samarbejdsformer, som svarer til forholdene i dette område.

Med hensyn til forbindelserne med Asien vil der i marts 1996 blive afholdt en europæisk-asiatisk konference med deltagelse af stats- og regeringscheferne fra EU-landene og ASEAN-landene samt fra Kina, Republikken Korea og Japan. Kommissionen vil på grundlag af konklusionerne fra denne konference fremsætte en række konkrete forslag. Indførelsen af nye retningslinjer vedrørende Kina, Japan og Korea-rammeaftalen bidrager i sig selv til at styrke Fællesskabets tilstedeværelse i denne vigtige region.

Angående AVS-landene vil der efter undertegnelsen af ændringsakten til den fjerde Lomé-konvention skulle udarbejdes nogle vejledende nationale og regionale programmer med henblik på gennemførelse af den ottende EUF. Kommissionen vil benytte denne lejlighed til at øge effektiviteten og kvaliteten af udviklingssamarbejdet.

Kommissionen bestræber sig desuden på at afslutte forhandlingerne med Sydafrika og at gennemføre genopretningsprogrammet.

Kommissionen vil desuden aktivt støtte det regionale samarbejde og den regionale integration gennem planlægningen af udviklingsstøtten. Udviklingspolitikken vil desuden blive udvidet med et afsnit om »forebyggelse af kriser og konflikter i Afrika«. Der vil blive indledt nogle overvejelser af strategisk art om Unionens fremtidige forbindelser med AVS-landene.

5.2. Handelspolitik

Stillet over for den hurtige udvikling i de økonomiske strukturer på verdensplan bestræber Kommissionen sig på at oprette et solidt net af forbindelser mellem Fællesskabet og de øvrige regioner i verden. Målet er at øge EU-landenes eksportmuligheder på verdensmarkedet ved hjælp af bilaterale, regionale og multilaterale handelsforbindelser.

På multilateralt plan er det naturligvis nødvendigt at fortsætte gennemførelsen af aftalerne fra Uruguay-runden. Den multilaterale ordning skal styrkes yderligere med henblik på en fortsat åbning af markederne for goder og tjenesteydelser, især inden for telekommunikation og søtransport. De områder, som Verdenshandelsorganisationen (WTO) dækker, bør udvides til en række nye områder, f.eks. investeringer, konkurrencepolitik, arbejdsnormer og miljø.

Parallelt med styrkelsen af de multilaterale forbindelser fortsætter Kommissionen sine aktiviteter inden for en række mere specifikke organer. F.eks. planlægger den at afslutte forhandlingerne i OECD-regi om indgåelse af dels en aftale om direkte investering, dels flere bilaterale aftaler om gensidig anerkendelse med USA, Canada, Australien og New Zealand.

5.3. Den fælles udenrigs- og sikkerhedspolitik (FUSP)

Hvis Unionen skal kunne spille en afgørende rolle på verdensplan, er det nødvendigt med en fælles udenrigs- og sikkerhedspolitik. Det er derfor Kommissionens hensigt at fremme de aktioner, som FUSP giver mulighed for, bl.a. inden for følgende områder: strategien gældende for perioden forud for en optagelse, forbindelserne til landene i Middelhavsområdet (inklusive opfølgning af Barcelona-konferencen), fredsprocessen i Mellemøsten (inklusive gennemførelse af valg), forbindelserne til Rusland og Ukraine, det transatlantiske partnerskab og foranstaltninger til fordel for fred og nedrustning.

5.4. Humanitær nødhjælp

Kommissionen vil i tæt samarbejde med medlemsstaterne og de øvrige donorer arbejde for en hurtig og effektiv indsats til fordel for ofrene for humanitære katastrofer og de kriseramte befolkninger i hele verden. Der vil især blive lagt vægt på forebyggende arbejde.

6. FREMSKRIDT PÅ OMRÅDET FOR RETLIGE OG INDRE ANLIGGENDER

Inden for indvandrings- og asylpolitik vil Kommissionen fremsætte forslag om en fælles indsats vedrørende midlertidig beskyttelse af fordrevne, en konvention om indrejsetilladelse for tredjelandes statsborgere og en konvention om indbyrdes tilnærmelse af de nationale procedurer ved tildeling af asyl.

Der vil af Kommissionen blive fremlagt en handlingsplan om narkotikabekæmpelse og forebyggelse af vold i byer.

Kommissionen vil desuden drage konsekvenserne af, at udkastet til konvention om kontrol ved passage af de ydre grænser er blokeret.

Kommissionen tilser, at arbejdet med at forenkle arbejdsmetoderne i afsnit VI i traktaten om Den Europæiske Union afsluttes.

Endelig er det fortsat Kommissionens ønske at få flere af aspekterne af afsnit VI i traktaten indarbejdet i Unionens forbindelser med samarbejdspartnerne, som stadig bliver flere og flere. F.eks. vil der blive lagt vægt på, at strategien forud for nye optagelser præges af samarbejde. Forbindelserne med USA på den ene side og landene i Middelhavsområdet på den anden side vil ligeledes blive gennemgået i denne forbindelse.

7. EFFEKTIV FORVALTNING AF FÆLLESSKABSANLIGGENDERNE

7.1. Åbenhed, information og subsidiaritet

Bestræbelserne på at øge åbenheden omkring Kommissionens arbejde vil blive fortsat, bl.a. gennem kontakter med forskellige interessegrupper og høring af de berørte parter, alt sammen på grundlag af grønbøger. Kommissionen vil gøre status og vil eventuelt fremsætte forslag om en revision af Kommissionen og Rådets adfærdskodeks fra februar 1994 om aktindsigt.

Der vil i løbet af de kommende to år som led i en overordnet informationsstrategi blive iværksat tre store informationsforanstaltninger. Emnerne for dette informationsarbejde vil være de rettigheder, som borgerne har fået med indførelsen af det indre marked, Den Økonomiske og Monetære Union og den fælles valuta samt målene for den europæiske integration ved indgangen til et nyt årtusind.

Kommissionen vil fortsat føre tilsyn med, at proportionalitets- og subsidiaritetsprincippet overholdes under gennemførelsen af de forskellige fællesskabsaktioner. Med det formål generelt at forbedre forholdene for de økonomiske aktører vil den desuden undersøge, hvilke lovgivningsmæssige hindringer der er på nationalt plan og fællesskabsplan. Kommissionen vil under dette arbejde især tage hensyn til situationen for de små og mellemstore virksomheder.

Sideløbende med dette arbejde skal nævnes Kommissionens initiativer vedrørende omarbejdning og kodifikation af fællesskabslovgivningen.

7.2. Forbedring af Unionens forvaltning

Kommissionen fortsætter bestræbelserne på at forenkle administrationen. I 1996 iværksættes de foranstaltninger, som Kommissionen har truffet for at forbedre den finansielle forvaltning i forlængelse af SEM 2000-programmet, og de administrative metoder. Foranstaltningerne på det finansielle område omfatter en revision af de nuværende procedurer, regler og forvaltningsmetoder, som ikke blot skulle gøre det muligt at opnå større effektivitet, men også øge systematikken og præcisionen i vurderingen af transaktionerne.

I 1996 kommer bedrageribekæmpelsen op på fuld styrke. Bestræbelserne på at styrke den juridiske beskyttelse af Fællesskabets finansielle interesser vil blive fortsat. Der vil blive indført nye administrative sanktioner, og partnerskabet med medlemsstaterne vil blive styrket.

Lovgivningen og fællesskabsprogrammerne vil blive revideret med henblik på større effektivitet, mindskelse af risikoen for bedrageri og større smidighed i forvaltningen.

BILAG

KOMMISSIONENS ARBEJDSPROGRAM FOR 1996

Oversigt over foreslåede foranstaltninger

>TABELPOSITION>

Detaljeret fortegnelse over de foreslåede foranstaltninger

1. INDSATS TIL FORDEL FOR BESKÆFTIGELSEN OG ØGET SOLIDARITET

1.1. Beskæftigelsesstrategi

Nye initiativer: Oplæg til debat

- Hvidbog om »indlæring og undervisning«

- Hvidbog om tilrettelæggelse af arbejdstiden og undtagne sektorer

- Grønbog om illegal beskæftigelse

Nye initiativer: Handlingsplaner og andre initiativer

- Deltidsbeskæftigelse, tidsbegrænset beskæftigelse og midlertidig beskæftigelse: opfølgning af den første fase i høringen af arbejdsmarkedets parter

Fortsættelse af allerede iværksatte foranstaltninger

- Oktoberberetning om beskæftigelsen

- Arbejdet i gruppen på højt niveau vedrørende fri bevægelighed for personer

- Rapport om virkeliggørelse af mål nr. 4 ESF

- Rapport om Kommissionens holdning til lige løn

- Individuel afskedigelse - høring af arbejdsmarkedets parter

- Rapport om beskæftigelsen i Europa

1.2. Social- og arbejdsmarkedspolitik

Nye initiativer: Oplæg til debat

- Gennemførelse af fællesskabsdirektiver ved hjælp af kollektive overenskomster

- Internationale organisationer: Unionens rolle og samarbejdsprocedurer på det sociale område (ramme)

Nye initiativer: Handlingsplaner og andre initiativer

- Rammeinitiativ vedrørende social sikring

- Rapport fra vismandsudvalget om fællesskabspagten om arbejdstagernes grundlæggende arbejdsmarkedsmæssige og sociale rettigheder

- Beskæftigelse af handicappede

- Ligestilling af handicappede

- Forening af arbejds- og familieliv: opfølgning af de forslag, der er fremsat i forbindelse med protokollen om social- og arbejdsmarkedspolitikken

- Bevisbyrde: opfølgning af de forslag, der er fremsat i forbindelse med protokollen om social- og arbejdsmarkedspolitikken

Den sociale dialog:

- Information og høring af de ansatte i nationale virksomheder - høring af arbejdsmarkedets parter

- Beskyttelse af arbejdstagernes privatliv - høring af arbejdsmarkedets parter

Sundhedsfremmende foranstaltninger:

- Handlingsprogram vedrørende forureningsrelaterede sygdomme

- Meddelelse om sjældne sygdomme

- Meddelelse om ulykker og skader

Fortsættelse af allerede iværksatte foranstaltninger

- Social sikring for vandrende arbejdstagere: tredjelandes statsborgere (ændring af forordning (EØF) nr. 1408/71)

- Opfølgning af HELIOS II-programmet

Arbejdsmiljø:

- Rapport udarbejdet af Kommissionen om behovet for særforanstaltninger på højrisikoområder inden for arbejdsmiljø

- Risikovurderinger af særlige sikkerheds- og sundhedsaspekter, bl.a. med hensyn til gravide, vold og stress på arbejdspladsen og bortskaffelse af affald (analyse)

Den sociale dialog

- Europæisk forum om social- og arbejdsmarkedspolitikken: mulig udvidelse af fællesskabspagten om arbejdstagernes grundlæggende arbejdsmarkedsmæssige og sociale rettigheder

Sundhedsfremmende foranstaltninger:

- Indarbejdelse i fællesskabspolitikkerne af kravene om sundhedsbeskyttelse - rapport

Ligestilling:

- Færdiggørelse af arbejdet med at indføre ligestillingen i socialsikringssammenhæng

- Ligestilling og strukturfondene - meddelelse

- Indarbejdelse af ligestillingsaspektet i Fællesskabets politikker - meddelelse

- Mænd og kvinders værdighed på arbejdspladsen (seksuel chikane) - høring af arbejdsmarkedets parter

- Ligelig fordeling af mænd og kvinder i beslutningstagernes rækker

1.3. Samhørigheds- og regionalpolitik

Nye initiativer: Oplæg til debat

- Byplanlægningsspørgsmål: byerne og den fysiske planlægning

- Meddelelse fra Kommissionen om vedtagelse af regionaludviklingsprogrammer for de nye medlemslande

- Regionalpolitikken og informationssamfundet

- Samhørighed og transport

- Samhørighed og beskæftigelse

Nye initiativer: Handlingsplaner og andre initiativer

- Økonomisk og social samhørighed: rapport om, hvilke fremskridt der er gjort, og hvordan fremtidsmulighederne er

Fortsættelse af andre initiativer

- Interaktion mellem samhørighedspolitikken og en række andre sektorpolitikker som f.eks. transport-, forsknings- og udviklingspolitikken (meddelelse)

- Industriområder i tilbagegang: undersøgelse af, hvilke områder der er støtteberettigede i henhold til mål nr. 2, foreløbig fordeling af forpligtelsesbevillingerne og udarbejdelse af programmerne for økonomisk udvikling gældende for perioden 1997-1999

- Samhørighedsfonden: undersøgelse af virkningen af Rådets henstillinger om offentlige underskud (meddelelse)

1.4. Uddannelse

Nye initiativer: Handlingsplaner og andre initiativer

- Opfølgning af hvidbogen om »undervisning og indlæring«:

- transeuropæisk projekt om anerkendelse af kvalifikationer

- udviklingsprogram for lærlingeuddannelser i Europa

- voksenundervisning

- de nye serviceerhverv

Fortsættelse af allerede iværksatte foranstaltninger

- Indførelse af en samfundstjeneste

- Grønbog om fjernelse af hindringerne for mobiliteten blandt forskere, undervisere og studerende

- Erhvervsuddannelse og tilpasning til ændringerne på det industrielle område: status over de aktiviteter, som støttes af Fællesskabet, og fremtidige muligheder

- Meddelelse om CEDEFOP's bidrag til gennemførelsen af en erhvervsuddannelsespolitik

- Rapport fra task forcen om multimedieundervisningsprogrammer - meddelelse

2. FORBEREDELSE AF ØMU

2.1. Multilateral overvågning/konvergens

Fortsættelse af allerede iværksatte foranstaltninger

- Store retningslinjer for medlemsstaternes og Fællesskabets økonomiske politik

- Uforholdsmæssigt store underskud

- Overgang til den tredje fase i ØMU'en: rapport om, hvor langt medlemsstaterne er kommet i bestræbelserne på at opfylde deres forpligtelser i forbindelse med gennemførelsen af ØMU'en

- Mekanisme til finansiel støtte på mellemlang sigt af medlemsstaternes betalingsbalance: evalueringsrapport og eventuelle forslag

- Det europæiske nationalregnskabssystem (ENS): fordeling af de formidlingstjenester, der måles indirekte

- Indikatorer for forbrugerpriser: harmonisering

2.2. Forberedelse af den fælles valuta

Nye initiativer: Lovgivningsforslag

- Lovgivningsaspekter ved indførelsen af den fælles valuta

Nye initiativer: Handlingsplaner og andre initiativer

- Kommunikationsstrategi med henblik på indførelsen af den fælles valuta (rundbordsdiskussion)

Fortsættelse af allerede iværksatte foranstaltninger

- Bestemmelser om oprettelse af det europæiske centralbanksystem (ECBS) og Den Europæiske Centralbank (ECB)

- Forberedelse af den tredje fase i Den Økonomiske og Monetære Union (ØMU): bestemmelser om sammensætningen af Det Økonomiske og Finansielle Udvalg og Den Europæiske Centralbank (ECB)

3. UDNYTTELSE AF UNIONENS POTENTIALE

3.1. Færdiggørelse og styrkelse af det indre marked

Nye initiativer: Lovgivningsforslag

- Beskyttelse af pluralisme i medierne

- Brugsmønstre: indbyrdes tilnærmelse af medlemsstaternes lovgivning

Nye initiativer: Handlingsplaner og andre initiativer

- Rapport om, hvordan lovgivningen om det indre marked virker, og hvor effektiv den er

Fortsættelse af allerede iværksatte foranstaltninger

- Orientering om afledte produkter: bankers og andre penge- og finansieringsinstitutters årsregnskaber (ændring af direktiv 86/635/EØF)

- Opfølgning af grønbogen om ophavsret og beslægtede rettigheder i forbindelse med informationssamfundet

- Endelig momsordning: forenkling og tilpasning til behovene i forbindelse med det indre marked

- Punktafgifter: revision af bestemmelserne om borgernes rettigheder og forenkling af formaliteterne (artikel 7-10 i direktiv 92/12/EØF)

- Punktafgifter: gennemgang af, hvilken indflydelse anvendelsen af mindstesatser vil have på det indre marked

- Uregelmæssigheder på toldområdet: definering og fastsættelse af sanktioner og administrative fællesskabsforanstaltninger

- International toldforsendelse: forhandling om indgåelse af en konvention om en ordning for varer, der transporteres ad jernbane

- Toldkontrol: afskaffelse af kontrol og formaliteter gældende for håndbagage og indchecket bagage tilhørende personer, der foretager en flyvning eller en overfart ad søvejen inden for Fællesskabet (forordning (EØF) nr. 3925/91)

- Anerkendelse af eksamensbeviser: udvidelse af den almindelige ordning til erhverv, der er omfattet af såkaldte overgangsdirektiver

- Beskyttelse af fysiske personer i forbindelse med behandling af personlige oplysninger og fri bevægelighed for disse oplysninger: nødvendige foranstaltninger, bl.a. ved udsigten til informationssamfundets udvikling

- Omarbejdelse af lovgivningen om lægemidler til mennesker og veterinære lægemidler

- Omarbejdelse af harmoniseringen af lovgivningen om landbrugstraktorer

- Økologisk produktion: udvidelse af forordning (EØF) nr. 2092/91 til også at omfatte animalsk produktion

- Omarbejdelse af direktiv 88/379/EØF om klassificering, emballering og etikettering af farlige præparater

- Rapport om det regulerede marked (investeringsservice)

- Kravene til kapitalgrundlag: tilpasning til Basel-udvalgets henstillinger med henblik på at sikre en sammenlignelig situation (level playing field) (ændring af direktiv 93/6/EØF), inklusive behandling af risici ved råstoffer (commodities risks)

- Sammenlægning på tværs af grænserne af offentlige aktie- eller anpartsselskaber: ændret forslag til Rådets tiende direktiv under hensyntagen til forslaget til vedtægt for det europæiske selskab

- Flytning af et selskabs hovedsæde fra en medlemsstat til en anden

- Kulturgoder: harmonisering af de nationale lovgivninger om »droit de suite« (ændring af direktiv 85/635/EØF)

- Tilbagelevering af kulturgoder: evalueringsrapport om anvendelsen af direktiv 93/7/EØF og forordning (EØF) nr. 3911/92 og eventuel ajourføring af værditærsklerne

- Konkurrencepolitik

Nye initiativer: Lovgivningsforslag

- Kontrol med fusioner og virksomhedsovertagelser (ændring af Rådets forordning (EØF) nr. 4064/89)

Nye initiativer: Oplæg til debat

- Grønbog om vertikal begrænsning af konkurrencen

Handlingsplaner og andre initiativer

- Mindre vigtige aftaler, som ikke omfattes af bestemmelserne i EF-traktatens artikel 85, stk. 1

- Kommercielle agenturaftaler: vurdering i henhold til EF-traktatens artikel 85

- Canada: indgåelse af en aftale om anvendelse af konkurrencereglerne

Fortsættelse af allerede iværksatte foranstaltninger

- Samarbejde med de nationale myndigheder på konkurrenceområdet med henblik på gennemførelse af EF-traktatens artikel 85 og 86 - meddelelse

- Store investeringsprojekter: grundlaget for regionalstøtte - meddelelse

- Kodeks for Kommissionens støtte til jern- og stålindustrien (EKSF-beslutning)

- Industrien for syntetiske fibre: grundlag for støtte - meddelelse

3.2. Fremtidsorienterede sektorer

- Informationssamfundet og den audiovisuelle sektor

Nye initiativer: Oplæg til debat

- Rapport fra ekspertgruppen på højt plan om de sociale og samfundsrelaterede virkninger af informationssamfundet - grønbog

- Grønbog om udvikling af datakommunikationssystemer

- Grønbog om adgang til og udnyttelse af den offentlige sektors oplysninger

- Mekanisme til indførelse af åbenhed i lovgivningen om informationssamfundets tjenesteydelser

- Grønbog om udvikling af nye audiovisuelle tjenesteydelser

Fortsættelse af allerede iværksatte foranstaltninger

- Taletelefoni: ændringer i forbindelse med indførelsen af et åbent telekommunikationsnet (open network provision - ONP) med henblik på tilpasning til konkurrencevilkårene

- Forsyningspligt: beregning af udgifter og finansiering - meddelelse

- Informationssamfundet: lovgivningsaspekter af de nye tjenester - meddelelse

- Informationssamfundet og F& U - meddelelse

- Meddelelse om, hvordan informationssamfundet indvirker på serviceindustrien

- Informationssamfundet og standardisering (interoperabilitet) - meddelelse

- Meddelelse om handlingsplanen for indførelse af avancerede fjernsynstjenester i Europa og udvidelse af handlingsplanen

- Forskning og teknologisk udvikling

Nye initiativer: Lovgivningsforslag

- Femte rammeprogram for forskning og udvikling

Nye initiativer: Handlingsplaner og andre initiativer

- Offentliggørelse af de endelige rapporter fra task forcene om forskning og industri

Fortsættelse af allerede iværksatte foranstaltninger

- USA, Sydafrika: forhandling om indgåelse af samarbejdsaftaler om videnskab og forskning

- Canada: forhandling om indgåelse af en samarbejdsaftale om forskning og nuklear sikkerhed

- Bioteknologi

Nye initiativer: Handlingsplaner og andre initiativer

- Indsats til fordel for innovationen på det bioteknologiske område i små og mellemstore virksomheder

Fortsættelse af allerede iværksatte foranstaltninger

- Markedsføring af plantebeskyttelsesmidler: udvidelse af fællesskabsbestemmelserne til også at omfatte plantebeskyttelsesmidler indeholdende bestanddele af genetisk modificerede organismer (GMO)

- Genetisk modificerede organismer (GMO): udsætning i miljøet (ændring af direktiv 90/220/EØF)

- Godkendelse af og handel med visse råstoffer, der anvendes i foderstoffer (ophævelse af direktiv 82/471/EØF)

3.3. Infrastruktur og transport

- Transeuropæiske net

Fortsættelse af allerede iværksatte foranstaltninger

- Datakommunikationsnet mellem forskellige administrationer vedrørende statistikker over udveksling af goder mellem medlemsstaterne (EDICOM): foranstaltningsprogram for 1996 og fællesskabsmidler for perioden 1996-1998

- Transport

Nye initiativer: Lovgivningsforslag

- Sejlads ad indre vandveje: rammebestemmelser for transport af farligt gods

- Landevejstransport: rammebestemmelser om vejafgifter

- Flytransport: generelle principper om lufthavnsafgifter

Nye initiativer: Handlingsplaner og andre initiativer

- Søtransport: forhandling om indgåelse af en aftale med Kina

- Flytransport: forhandling om indgåelse af en aftale med Cypern og Malta

Fortsættelse af allerede iværksatte foranstaltninger

- Søfartssikkerhed: autorisationsordning til passagerbefordring på ro-ro-skibe

- Søfartssikkerhed: indførelse af pligt til at føre lister over passagererne på ro-ro-skibe

- Flytrafik: forbedring af passagerernes rettigheder

- Flytrafik: revision og ændring af forordning (EØF) nr. 95/93 om tildeling af ankomst- og afgangstidspunkter

- Task force for fremtidens tog og jernbanesystemer: udarbejdelse af projekt

- Task force for kombineret transport: udarbejdelse af projekttidsplan

- Fjerde rammeprogram: revision af det særlige transportprogram

- Internationale transportorganisationer: forbindelser med Unionen (meddelelse)

3.4. Effektivisering af Fællesskabets politikker

- Industriens konkurrenceevne og innovation

Nye initiativer: Lovgivningsforslag

- Fastgørelsesanordninger for børn i køretøjer

- Lægemidler mod sjældne sygdomme (Orphan drugs)

- Rammeforslag om god klinisk praksis i forbindelse med lægemiddelforsøg

- Forbedring af motorkøretøjers forparti med henblik på beskyttelse af fodgængere (typegodkendelse)

Nye initiativer: Oplæg til debat

- Virksomhedsservice

- Den maritime industris konkurrenceevne

- Den kemiske industris konkurrenceevne

- Genbrugsindustrien

- Grønbog om handel og distribution

Nye initiativer: Handlingsplaner og andre initiativer

- Immaterielle investeringer: befordrende foranstaltninger

- Opfølgning af grønbogen om innovation

Fortsættelse af allerede iværksatte foranstaltninger

- Opfølgning af handlingsplanen til fordel for industriens konkurrenceevne

- Fireårig undersøgelse af arbejdskraftsomkostningerne

- Internationalt industrisamarbejde - meddelelse

- Årsberetning om den europæiske industris konkurrenceevne

- Meddelelse om en handlingsplan for og støtte til fordel for underleverandørernes konkurrenceevne inden for tekstil- og beklædningsindustrien

- Arbejdsdokument vedrørende de spørgsmål, der gør sig gældende i forbindelse med EKSF-traktatens udløb i år 2002

- Små og mellemstore virksomheder

Nye initiativer: Oplæg til debat

- Nyt flerårigt program for små og mellemstore virksomheder og gennemførelse af retningslinjerne i konklusionerne fra Det Europæiske Råd i Madrid

- Vækst og miljø: pilotprojekt til fremme af de små og mellemstore virksomheders investeringer i miljøbeskyttelse

Fortsættelse af allerede iværksatte foranstaltninger

- Fællesskabsforanstaltninger til fordel for turismen med det formål at stimulere kvaliteten og konkurrenceevnen

- Årsberetning fra Overvågningscentret for Små og Mellemstore Virksomheder

- Landbrug og fiskeri

Nye initiativer: Lovgivningsforslag

- Reform af den fælles markedsordning for tobak

- Reform af den fælles markedsordning for olivenolie

- Beskyttelse af skovområder mod forureningen fra atmosfæren og mod brande

Nye initiativer: Handlingsplaner og andre initiativer

- Indgåelse og/eller forhandling om indgåelse af fiskeriaftaler med en række latinamerikanske lande og en række østersølande

Fortsættelse af allerede iværksatte foranstaltninger

Den fælles landbrugspolitik

- Reform af den fælles landbrugspolitiks rådgivende udvalg

- Oksekød: rapport om anvendelsen af bestemmelserne om individuel begrænsning af de garanterede mængder (kvoter)

Den fælles fiskeripolitik:

- Kontrolordning: anvendelse af satellitter for til stadighed at kunne lokalisere fiskerfartøjer - ændring af Rådets forordning (EØF) nr. 2847/93

- Indsamling af videnskabelige oplysninger: harmonisering og etablering af en fælles samfinansieringsordning

- Energi

Nye initiativer: Handlingsplaner og andre initiativer

- Forhandling om indgåelse af samarbejdsaftaler om anvendelse af kernekraft til fredelige formål mellem Euratom og Rusland og Argentina

- Forhandling om indgåelse af en tresidet aftale mellem Frankrig, Euratom og IAEA om anvendelse af Tlatelolco-garantierne på de franske oversøiske departementer og territorier

- Forhandlinger om international sikkerhed i forbindelse med radioaktivt affald og forvaltning af denne form for affald

Fortsættelse af allerede iværksatte foranstaltninger

- Opfølgning af hvidbogen om energipolitikken

- Altener-programmet om vedvarende energi

- Indgåelse af samarbejdsaftaler om anvendelse af kernekraft til fredelige formål mellem Euratom og Kasakhstan, Kirgisistan, Usbekistan, Tadsjikistan og Ukraine

- Miljøkvalitet

Nye initiativer: Lovgivningsforslag

- Forslag om begrænsning af emission af organiske forbindelser fra anvendelsen af organiske opløsningsmidler i visse processer og industrianlæg

- Forslag om udtjente køretøjer

Nye initiativer: Oplæg til debat

- Fastlæggelse af rammerne for frivillige aftaler med industrien om miljøbeskyttelse

- Ramme for medlemsstaternes anvendelse af grønne skatter og afgifter

- Gennemførelse af Fællesskabets miljølovgivning

- Fremtidig støjbeskyttelsespolitik

- Affaldsstrategi

Fortsættelse af allerede iværksatte foranstaltninger

- Rammeforslag vedrørende vand

- Mindskelse efter år 2000 af den luftforurening, der skyldes emissioner fra andre motorkøretøjer end personkøretøjer (ændring af direktiv 70/220/EØF)

- Mindskelse af den luftforurening, der skyldes emissioner fra dieselmotorkøretøjer (tredje fase) (ændring af direktiv 88/77/EØF)

- Forslag om mærkning af emballage (Mark Packs)

- Ordning for tildeling af miljømærke

- Forbrugerpolitik

Nye initiativer: Lovgivningsforslag

- Fødevarelovgivning

Nye initiativer: Oplæg til debat

- Forbrugerne og liberaliseringsprocessen: adgang til universelle tjenester og forbrugerbeskyttelse

- Forbrugerne og lån i fast ejendom

Fortsættelse af allerede iværksatte foranstaltninger

- Forbrugslån: undersøgelse af beregningen af den samlede effektive procentsats på årsbasis

4. FORBEREDELSE AF EN UDVIDELSE AF UNIONEN

Fortsættelse af allerede iværksatte foranstaltninger

- Bistand til de central- og østeuropæiske lande med henblik på gennemførelse af hvidbogen om tilnærmelse af deres lovgivning til lovgivningen om det indre marked

- Meddelelse om økonomisk og politisk samarbejde i Baltikum

- Opfølgning af rapporten om, hvordan en udvidelse vil indvirke på Fællesskabets politikker

5. STYRKELSE AF UNIONENS FORHOLD TIL OMVERDENEN

5.1. Forbindelser med tredjelande

Nye initiativer: Oplæg til debat

- Strategi over for Indien

- Strategi over for ASEAN-landene

- Strategi for arbejdet med at fremme og støtte den regionale integration i Afrika

- Strategi over for landene i Mellemamerika

- Strategi for de kommende forbindelser mellem Unionen og AVS-landene

Nye initiativer: Handlingsplaner og andre initiativer

Landene i Central- og Østeuropa:

- Kroatien, Bosnien-Hercegovina og Serbien-Montenegro: forhandling om indgåelse af særaftaler inden for nogle overordnede rammer gældende for hele regionen

- Genopbygningsprogram for landene i det tidligere Jugoslavien

Landene i Middelhavsområdet:

- Gennemførelse af handlingsplanen, som er vedlagt Barcelona-deklarationen som bilag

- Albanien og Den Tidligere Jugoslaviske Republik Makedonien: forhandling om indgåelse af »skræddersyet« aftale

De industrialiserede lande:

- Indgåelse af rammeaftaler med Australien og New Zealand

- Gennemførelse af den EU/US-handlingsplan, der er vedtaget i forlængelse af erklæringen fra det transatlantiske topmøde

- Meddelelse om forbindelserne mellem EU og Canada og udviklingen af forbindelserne

Asien:

- Indgåelse af rammeaftaler med Bangladesh, Pakistan, Laos og Cambodja

Fortsættelse af allerede iværksatte foranstaltninger

Lande i Middelhavsområdet og Mellemøsten:

- Indgåelse af associeringsaftaler (Euro-Med) med Egypten, Jordan og Libanon

SNG-landene:

- Indgåelse af partnerskabs- og samarbejdsaftaler med Armenien, Aserbajdsjan og Georgien samt sonderinger med henblik på indledning af forhandlinger om indgåelse af partnerskabsaftaler med Usbekistan og Turkmenistan

Latinamerika:

- Indgåelse af partnerskabsaftaler med Chile og Mexico

- Gennemførelse af retningslinjerne »På vej mod et nyt partnerskab mellem Den Europæiske Union og Latinamerika«

- Fortsættelse af sonderingerne med henblik på fastlæggelse af en ramme for forbindelserne med Cuba

Asien:

- Forberedelse og opfølgning af mødet i den euro-asiatiske konference (stats- og regeringschefer fra Den Europæiske Union og ASEAN-landene, Kina, Korea og Japan)

Sydafrika:

- Forhandling om indgåelse af en handels- og samarbejdsaftale og gennemførelse af genopretningsprogrammet

Udviklingsstøtte og AVS:

- Rapport fra Kommissionen til Rådet og Europa-Parlamentet om gennemførelse af den makrofinansielle støtte til tredjelande samt nye forslag

- Godkendelse af den interne aftale og ottende EUF-finansforordning

5.2. Handelspolitik

Nye initiativer: Handlingsplaner og andre initiativer

- Eksportkreditter til landbrugsprodukter: OECD-retningslinjer (afgørelse)

- Meddelelse om Unionens tiltrædelse af De Forenede Nationers havretskonvention

Fortsættelse af allerede iværksatte foranstaltninger

- Indgåelse af en multilateral investeringsaftale i OECD-sammenhæng

- Eksport af affald til lande, som ikke er medlem af OECD

- Oprindelsesbestemmelser: udarbejdelse af et regelsæt i henhold til WTO-forpligtelserne

- Generel præferenceordning: ændring af oprindelsesbestemmelserne

- Gennemførelse af de gensidige anerkendelsesaftaler med USA, Canada, Australien og New Zealand

5.3. Den fælles udenrigs- og sikkerhedspolitik (FUSP)

Nye initiativer: Handlingsplaner og andre initiativer

- Internationale organisationer: styrkelse af samarbejdet med Europarådet

6. FREMSKRIDT PÅ OMRÅDET FOR RETLIGE OG INDRE ANLIGGENDER

Nye initiativer: Handlingsplaner og andre initiativer

- Midlertidig beskyttelse af fordrevne personer (forslag til fælles handling)

- Konvention om indrejse for tredjelandes borgere

- Konvention om indbyrdes tilnærmelse af medlemsstaternes procedurer ved tildeling af asyl

Nye initiativer: Fortsættelse af allerede iværksatte foranstaltninger

- Gennemførelse af handlingsplanen for narkotikabekæmpelse (1995-1999)

7. EFFEKTIV FORVALTNING AF FÆLLESSKABETS ANLIGGENDER

7.1. Åbenhed, information og subsidiaritet

Nye initiativer: Handlingsplaner og andre initiativer

- Robert Schuman-foranstaltningen: uddannelse i og information om EU-ret

Kultur og information:

- Fortegnelse over og evaluering af Fællesskabets forskellige politikker og aktioner, hvori der tages hensyn til den europæiske forskelligartethed og den sproglige pluralisme

- Rapport om, hvordan der i Fællesskabets arbejde tages hensyn til det kulturelle aspekt

Fortsættelse af allerede iværksatte foranstaltninger

Kultur:

- Meddelelse om »den europæiske kulturby«-ordning efter år 2000

Konstitutiv kodifikation:

- Tekniske standarder og forskrifter (direktiv 83/189/EØF)

- Maskiner (direktiv 89/392/EØF)

- Fælles markedsordning for sukker (forordning (EØF) nr. 1785/81)

- Finansiering af den fælles landbrugspolitik (forordning (EØF) nr. 729/70)

- Bevarelse af fiskeressourcerne, især i Østersøen (forordning (EØF) nr. 1866/86)

- Kollektiv afskedigelse (direktiv 75/129/EØF)

- Gødning (direktiv 76/116/EØF, 77/535/EØF, 80/876/EØF og 87/94/EØF)

- Farlige stoffer og præparater (direktiv 76/769/EØF)

7.2. Forbedring af Unionens forvaltning

Nye initiativer: Lovgivningsforslag

- Bedrageribekæmpelse: udvidelse af det administrative sanktionssystem til at omfatte alle områder af budgettet

Nye initiativer: Handlingsplaner og andre initiativer

Bedrageribekæmpelse:

- Tekstilprodukter: bestemmelser om bedrageribekæmpelse

Fortsættelse af allerede iværksatte foranstaltninger

- Støtte til gennemførelse af fællesskabsretten i de tre nye medlemsstater

- Justering, tilpasning og eventuel ændring af de finansielle overslag

- Regeringskonferencen i 1996

Nye initiativer: Handlingsplaner og andre initiativer

- Udtalelse fra Kommissionen om indkaldelse af en konference mellem repræsentanter for medlemsstaternes regeringer